CELEX: 22004D0632
Language: sk
Date: 2004-05-06 00:00:00
Title: 2004/632/ES: Rozhodnutie Rady ministrov AKT-ES č. 1/2004 zo 6. mája 2004 o použití rezervy z kapitoly dlhodobého rozvoja, ako aj zdrojov z investičných prostriedkov deviateho Európskeho rozvojového fondu na vytvorenie vodohospodárskych zariadení AKT-EÚ

10.9.2004   
            
            
               SK
            
            
               Úradný vestník Európskej únie
            
            
               L 289/68
            
         
      ROZHODNUTIE RADY MINISTROV AKT-ES č. 1/2004
   zo 6. mája 2004
   o použití rezervy z kapitoly dlhodobého rozvoja, ako aj zdrojov z investičných prostriedkov deviateho Európskeho rozvojového fondu na vytvorenie vodohospodárskych zariadení AKT-EÚ
   (2004/632/ES)
   RADA MINISTROV AKT-ES,
   so zreteľom na Dohodu o partnerstve AKT-ES podpísanú v Cotonou 23. júna 2000 (ďalej len „dohoda“) (1), najmä na jej prílohu I odsek 8,
   keďže:
   
               (1)
            
            
               Na svojom 2571. zasadnutí dňa 22. marca 2004 sa Rada ministrov EÚ dohodla na vytvorení vodohospodárskeho zariadenia pre krajiny AKT a na vyčlenení sumy 500 miliónov EUR z podmienečnej sumy 1 miliardy EUR z deviateho Európskeho rozvojového fondu (ERF) na toto vodohospodárske zariadenie. Taktiež sa dohodla na okamžitom uvoľnení prvého prídelu vo výške 250 miliónov EUR z podmienečnej sumy jednej miliardy EUR a s tým, že do marca 2005 rozhodne o mobilizácii druhého prídelu vo výške 250 miliónov EUR a o použití zostávajúcich 500 miliónov EUR z podmienečnej sumy jednej miliardy EUR. Prvý prídel 250 miliónov EUR sa rozdelí medzi kapitoly uvedené v odseku 3 Finančného protokolu deviateho ERF takto: 185 miliónov EUR na kapitolu podpory dlhodobého rozvoja, 24 miliónov EUR na kapitolu regionálnej spolupráce a integrácie a 41 miliónov EUR na investičné prostriedky.
            
         
               (2)
            
            
               Komisia oznámila Rade ministrov AKT zvýšenie prídelu vnútri AKT z deviateho ERF o 24 miliónov EUR a navrhla, aby boli tieto zdroje použité na príspevok k vodohospodárskemu zariadeniu AKT-EÚ.
            
         
               (3)
            
            
               Na zabezpečenie podpory pre vykonanie vodohospodárskej iniciatívy EÚ v krajinách AKT je vhodné vyčleniť zdroje na spoluprácu vnútri AKT v celkovej sume 500 miliónov EUR, z ktorej prvý prídel 250 miliónov EUR možno poskytnúť zo zdrojov uvoľnených Radou ministrov EÚ. Kapitola regionálnej spolupráce a integrácie, ako je vymedzená v prílohe I (Finančný protokol) odseku 3 písm. b) dohody je však vyčerpaná. Potrebné zdroje musia byť preto prevedené z nerozdelených zdrojov kapitoly dlhodobého rozvoja deviateho ERF a z investičných prostriedkov, ktoré sú uvedené v odseku 3 písm. b) a c) Finančného protokolu.
            
         
               (4)
            
            
               Článok 15 dohody zriadil Radu ministrov AKT-ES s právomocou prijímať rozhodnutia na základe tejto dohody,
            
         ROZHODLA TAKTO:
   Článok 1
   Vytvorenie vodohospodárskeho zariadenia AKT-EÚ
   Suma 226 miliónov EUR pozostávajúca zo 185 miliónov EUR z rezervy kapitoly dlhodobého rozvoja deviateho ERF a 41 miliónov EUR z investičných prostriedkov deviateho ERF sa prevedie do prídelu vnútri AKT v rámci kapitoly regionálnej spolupráce a integrácie a použije sa na vytvorenie vodohospodárskeho zariadenia AKT-EÚ. Spolu so sumou 24 miliónov EUR, ktorá je už k dispozícii podľa spolupráce vnútri AKT, bude preto pre prvú splátku vodohospodárskeho zariadenia AKT-EÚ k dispozícii celková suma 250 miliónov EUR.
   Článok 2
   Druhá splátka
   Ak neuvoľní Rada ministrov EÚ druhý prídel 250 miliónov EUR z podmienečnej sumy jednej miliardy EUR z deviateho ERF, použije sa táto suma na druhú splátku vodohospodárskeho zariadenia AKT-EÚ.
   Článok 3
   Žiadosť o podporu
   V súlade s článkom 13 ods. 2 prílohy IV dohody žiada Rada ministrov AKT Komisiu, aby financovala podporu pre vodohospodárske zariadenie AKT-EÚ zo spolupráce vnútri AKT pre sumy uvedené v článkoch 1 a 2.
   
      V Gaborone 6. mája 2004
      
         
            Za Radu ministrov AKT-ES
         
         
            predseda
         
         P. MOUSSA
         
      
   
   
      (1)  Ú. v. ES L 317, 15.12.2000, s. 376.